ലോകത്തിനുതന്നെ മാതൃകയായി തലശ്ശേരി സാംസ്ക്കാരിക വിനിമയം, ഒപ്പമുണ്ടാവും പൈതൃക ബിനാലെയും നാഷണല് സെന്റര് ഫോര് ടാഞ്ചിബിള് ആന്ഡ് ഇന്റന്ജിബിള് കള്ച്ചറല് ഹെറിറ്റേജ് തെയ്യം കല അക്കാദമി എന്ന കേരള സര്ക്കാര് സംസ്കാരിക വകുപ്പ് സ്ഥാപനം തലശേരിയില് പ്രവര്ത്തനമാരംഭിക്കുമ്ബോള് ലോകത്തിനു മുന്പില് ചരിത്രം രചിക്കുകയാണ് തലശേരിയും കേരളവും. ചൊക്ലിയില് പ്രവര്ത്തിക്കുന്ന തെയ്യം കലാ അക്കാദമിയുടെ ഭാഗമായാണ് കേന്ദ്രം പ്രവര്ത്തനം തുടങ്ങുക. ഇതിനു സാംസ്ക്കാരിക വകുപ്പിന്റെ ഭരണാനുമതി ലഭിക്കുകയും എന്.സി.ടി.ഐ.സി.എച്ച് രജിസ്ട്രേഷന് പൂര്ത്തിയാക്കുകയും ചെയ്തു. തെയ്യം, തിറ എന്നീ അനുഷ്ഠാന കലകളുടെയും അവയ്ക്കൊപ്പം സാംസ്കാരിക അടയാളങ്ങളുടെ മ്യൂസിയം, ആര്ട്ട് ഗാലറി, തെയ്യം വില്ലേജ് ഉള്പ്പെടെ ഹെറിറ്റേജ് അഥവാ പൈതൃക സംബന്ധിയായ വിഷയങ്ങള് കാര്യക്ഷമമായി കൈകാര്യം ചെയ്യുന്നതിനും അത്തരം കലാപ്രവര്ത്തനങ്ങള് ഉറപ്പു വരുത്തുകയുമാണ് ഈ സ്ഥാപനത്തിന്റെ പരമോന്നത ലക്ഷ്യം. തെയ്യം, തിറ, എന്നീ കലാരൂപങ്ങള്ക്കു പുറമെ തെയ്യത്തില് നിന്നും പ്രചോദനമുള്ക്കൊണ്ട ഇതര കലകള്, തെയ്യത്തോട് സാദൃശ്യമുള്ള സമാന കലകള് എന്നിവയുടെ സംരക്ഷണം, പ്രസാരണം, ഗവേഷണം തുടങ്ങി ഈ രംഗത്തുള്ള കലാകാരന്മാരുടെ ക്ഷേമം ഉറപ്പുവരുത്താനും ലോകമെമ്ബാടുമുള്ള തെയ്യം സാദൃശ്യമുള്ള കലാരൂപങ്ങളുടെ ചരിത്രവും നാള്വഴിയും അടയാളപ്പെടുത്താനും ഈ കേന്ദ്രം പദ്ധതി തയ്യാറാക്കിയിട്ടുണ്ട്. വിവിധ സംസ്ഥാനങ്ങളില് നിന്നുള്ള സാംസ്കാരിക വകുപ്പ് ഓഫീസര്മാര് ഉള്പ്പെട്ട 26 അംഗ ജനറല് കൗണ്സില് രൂപവത്ക്കരിച്ചു. യോഗ, കളരിപ്പയറ്റ്, വംശീയ വൈദ്യം എന്നീ കോഴ്സുകള് ഉടനെ തുടങ്ങും. അതോടൊപ്പം തന്നെ ജ്യോതി ശാസ്ത്രം, ഗണിത ശാസ്ത്രം, തച്ചു ശാസ്ത്രം തുടങ്ങിയ വിഷയങ്ങളെ അക്കാദമിക് വിഭാഗങ്ങളിലും ഉള്പ്പെടുത്തും. തെയ്യത്തില് നിന്നും പ്രചോദനം ഉള്ക്കൊണ്ടു രൂപം കൊണ്ട കലാരൂപങ്ങള്ക്ക് ദേശീയതലത്തിലും അന്തര്ദേശീയ തലത്തിലും പ്രചരണം നല്കുവാനും ലോകമെമ്ബാടുമുള്ള ഇത്തരം സമാനകലകളുടെ 10 ദിവസം നീണ്ടുനില്ക്കുന്ന ഇന്റര്നാഷനല് ഹെറിറ്റേജ് ഫെസ്റ്റിവല് സംഘടിപ്പിക്കുക, പൈതൃക കലകള്ക്ക് അവയുടെ സമാന സ്വഭാവമുള്ള കലാരൂപങ്ങള്ക്കും യുനെസ്കോ പോലുള്ള സ്ഥാപനങ്ങളുടെ അംഗീകാരം ലഭ്യമാക്കുവാന് ഈ കേന്ദ്രം മുന്നിട്ടിറങ്ങും. ഹെറിറ്റേജ് കലകള്ക്കും കലാരൂപങ്ങള്കും അന്തര്ദേശീയ തലത്തിലുള്ള വിനിമയ കേന്ദ്രമുണ്ടാക്കുകയും ടൂറിസം വകുപ്പ്, പരിസ്ഥിതി വകുപ്പ്, കായിക വകുപ്പ് എന്നീ വകുപ്പുകളുടെ ഏകോപനത്തിലൂടെ ഇതര സംസ്ഥാന കലാ രൂപങ്ങളുടെ പ്രദര്ശനവും അവതരണവും തലശേരിയില് എല്ലാവര്ഷവും സംഘടിപ്പിക്കുവാനും ഈ സ്ഥാപനം ലക്ഷ്യമിടുന്നുണ്ട്. തെയ്യം എന്ന ഒരു കലാരൂപത്തിന്റെ ചരിത്രപരമായും സാമൂഹികപരമായുമുള്ള വികാസത്തിന് രാജ്യാന്തന്തര വേരുകള് ഉണ്ട് എന്ന തിരിച്ചറിവാണ് ഇത്തരത്തില് തീരുമാനത്തിന് ഷംസീര് MLA ക്ക് പ്രചോദനമായത്. സംസ്കാരിക വകുപ്പ് മന്ത്രി സജി ചെറിയന്റെ പിന്തുണ സര്ക്കാരിന്റെ പുരോഗനാത്മക നിലപാട് ഇവയെല്ലാം ഒത്തു ചേര്ന്നപ്പോള് ചരിത്ര മുഹൂര്ത്തത്തിന് സാക്ഷ്യം വഹിക്കുകയായിരുന്നു തലശേരി. തെയ്യമെന്ന അനുഷ്ഠാന കലാരൂപത്തെ അതിന്റെ പ്രഭവകേന്ദ്രമായ കാവുകളില്ത്തന്നെ കെട്ടിയാടിക്കാനും ഡിജിറ്റല് സാങ്കേതിക വിദ്യയുടെ സഹായത്തോടെ ലോകത്തിന്റെ വിവിധ ഭാഗങ്ങളില് ഉള്ള ആളുകള്ക്ക് ഓണ്ലൈനായി തെയ്യം കാണാനും അവസരമൊരുക്കും. കൂടാതെ തെയ്യം ലൈവ് മ്യൂസിയം, തെയ്യം ഡിജിറ്റല് ഗാലറി, തെയ്യം വില്ലേജ് എന്നിവ നിര്മ്മിക്കും. തെയ്യം കലണ്ടറും തയ്യാറാക്കും. കാവുകള്ക്ക് സഹായ ധനം, കലാകാരന്മാര്ക്ക് ആവശ്യമായ ചികിത്സാ സഹായം, ഗ്രാന്ഡ് പെന്ഷന് തുടങ്ങിയവ നല്കും. കലാകാരന്മാര്ക്ക് അണിയലങ്ങള് വാങ്ങുന്നതിനു സാമ്ബത്തിക സഹായം നല്കുക, ഗൂഗിള് എര്ത് സാങ്കേതിക വിദ്യയിലൂടെ മുഴുവന് കാവുകളും ജിയോടാഗ് ചെയ്ത് അടയാളപ്പെടുത്തുക, തെയ്യം രംഗത്തെ പാരമ്ബര്യ കലാകാരന്മാരെ ആദരിക്കുക, ഡോക്യുമെന്ററി നിര്മ്മിക്കുക എന്നീ പ്രവര്ത്തനങ്ങള് സംഘടിപ്പിക്കുന്നതാണ്. അന്തര് ദേശീയ കേന്ദ്രത്തിന്റെ പ്രാധാന്യം കേരളീയരുടെ മനസ്സില് തെയ്യം എന്നത് വടക്കേ മലബാറിലെ കോരപ്പുഴക്കും ചന്ദ്രഗിരി പുഴക്കും ഇടയിലുള്ള സ്വരൂപങ്ങളില് കെട്ടിയാടുന്ന മനുഷ്യന് ദൈവമായി മാറുന്ന അപൂര്വ പ്രതിഭാസമുള്ള ഒരു അനുഷ്ഠാന കലയാണ്. തെയ്യത്തിന്റെ ആവിര്ഭാവത്തെ പറ്റിയും സ്വത്വത്തെപ്പറ്റിയും നിരവധിയായ ഗവേഷണങ്ങള് നടന്നിട്ടുണ്ടെങ്കിലും കാലാന്തരങ്ങള്ക്കും അപ്പുറത്തുള്ള തെയ്യത്തിന്റെ യാത്രകള് എവിടെയും അടയാളപ്പെടുത്തിയിട്ടില്ല. തെയ്യത്തില് തന്നെ ഉപവിഭാഗമായ മരക്കല ദേവതമാര് വെളിനാടുകളില് നിന്നും ആര്യര് നാടുകളില് നിന്നും യാനപാത്രങ്ങളില് സഞ്ചരിച്ചു കോലത്തു നാട്ടിലെത്തിയ മരക്കലദേവതമാരെ പറ്റി പ്രതിപാദിക്കുന്ന അനേകം തോറ്റങ്ങള് നമുക്കുണ്ട്. തെയ്യത്തിന്റെ ആരാധന ക്രമങ്ങളില് മരക്കല ദേവതമാരുടെ പ്രാധാന്യം നന്നേ വലുതാണ്. ഈ മരക്കലദേവതമാര് വെളിനാട്ടില് നിന്നും വന്നവരാണ് എന്നത് കൊണ്ടുതന്നെ കേരളത്തിന് വെളിയിലും തെയ്യം ഉണ്ട് എന്ന് നമുക്ക് അനുമാനിക്കാം. പ്രശസ്ത ചരിത്രകാരന് കെ.കെ.എന് കുറുപ്പ് തെയ്യത്തിന്റെ സമാനമായ അടയാഭരണങ്ങള് മോഹന്ജെദാരോ ഹാരപ്പന് നാഗരികതയുടെ അവശിഷ്ടങ്ങളില് നിന്നും കണ്ടടുത്തതായി രേഖപ്പെടുത്തിയിട്ടുണ്ട്. പ്രശസ്ത തെയ്യം ഗവേഷകനായ കണ്ണന് ഉള്പ്പെടെ നിരവധിയയായ തെയ്യം ഗവേഷകര് കെ.കെ.എന് കുറുപ്പിന്റെ രേഖപ്പെടുത്തലുകളെ സാധൂകരിക്കുന്നുണ്ട്. വടക്കേ മലബാറിലെ ഇതിഹാസ തുല്യത ഉള്ള കാവുകളില് ഒന്നായ അണ്ടല്ലൂര് കാവിനെയും അണ്ടല്ലൂര് കാവില് കെട്ടിയാടുന്ന രാമായണ കേന്ദ്രീകൃത തെയ്യങ്ങള് ലോകചരിത്രത്തോളം പഴക്കമുള്ളതാണ്. അണ്ടല്ലൂര് കാവിലെ രാമായണ കേന്ദ്രീകൃതമായ തെയ്യങ്ങളുടെ കിരീടം, തേപ്പ്, കുറി എന്നിവയുടെയും വേഷങ്ങളുടെയും മുഖക്കുറിയുടെയും സമാനമായ വേഷവിതാനത്തോടുകൂടി ആണ് ലോകത്തിന്റെ പല ഭാഗത്തും വംശീയ കലാരൂപങ്ങള് അരങ്ങേറുന്നത് എന്നത് നിസ്സാരമായ കാര്യമല്ല. ഇന്ഡോനേഷ്യയിലെ ബാലിയില് ഇന്നും രാമായണം അവതരിപ്പിക്കുന്നത് അണ്ടല്ലൂര് കാവിലെ ദൈവത്താര്നു സാദൃശ്യമായ വേഷ വിധാനത്തോടെ ആണ്. ആഴത്തിലുള്ള പഠനം ആവശ്യപ്പെടുന്ന ശാസ്ത്രീയ തെളിവുകള് ലോകത്തിന്റെ വിവിധഭാഗങ്ങളില് വിവിധ പേരുകളില് ഇന്നും തെയ്യവും തെയ്യം കേന്ദ്രീകൃത സംസ്കാരവും നിലനില്ക്കുന്നുണ്ടുവെങ്കിലും അവയൊക്കെ ആവിര്ഭവിച്ചത് വൈദേശികരായ നാവികന്മാരും ഇഗ്ളീഷുകാരും ഇന്ത്യയില് വന്നതിന് ശേഷം കേരളത്തില് നിന്നും വ്യാപിച്ചതാകാനേ തരമുള്ളു എന്ന നിഗമനത്തില് എത്തി നില്ക്കുകയായിരുന്നു ആന്ത്രോപോളജിസ്റ്റുകളും ചരിത്രകാരന്മാരും. അക്ഷരാര്ത്ഥത്തില് ഇത്തരത്തിലുള്ള എല്ലാ ചര്ച്ചകളും തെയ്യത്തിന്റെ പ്രായക്കുറവിനെ ഭംഗ്യന്തരേണ അംഗീകരിക്കുന്നതായിരുന്നു. തെയ്യം കാലദേശങ്ങള്ക്കപ്പുറത്തുള്ളതാണെന്നും, തെയ്യമാണ് എല്ലാ കലകളുടെയും മാതാവ് എന്നും പണ്ടുതൊട്ടേ ഇതിന്റെ പ്രചാരകര് പറയുന്നുണ്ടെങ്കിലും അവയൊന്നും സാധൂകരിക്കാന് ഉതകുന്ന ശാസ്ത്രീയ തെളിവുകള് ഇല്ലാത്തതിനാല് അത്തരം വാദങ്ങള്ക്കൊന്നും മേല്കൈ ലഭിച്ചിരുന്നില്ല. ലോകത്തെ അത്ഭുതപ്പെടുത്തിയ ശാസ്ത്രീയ വെളിപ്പെടുത്തല് ചരിത്രാതീതകാലം മുതല്ക്കു തന്നെ മനുഷ്യനില് വിശ്വാസം, ആചാരം ഇവയൊക്കെ ഉണ്ടെന്നു പറയപ്പെടുന്നെങ്കിലും ഇതിനു തക്കതായ തെളിവുകള് ഒന്നും തന്നെ ലോകത്തിനു മുന്നില് ഉണ്ടായിരുന്നില്ല. ലോകത്തിലെ എല്ലാ കലകളുടെയും മാതൃത്വം തെയ്യത്തിനു കല്പ്പിച്ചു നല്കാവുന്നതാണ്. ഇതിനോടൊപ്പം തന്നെ ഇന്ന് കാണുന്ന ഏതൊക്കെ കലകള്ക്ക് തെയ്യം പ്രചോദനം നല്കി എന്നതും പഠന ഗവേഷണത്തിന് വിധേയമാക്കേണ്ടതാണ്. ലോകത്തിന്റെ വിവിധഭാഗങ്ങളില് രാമായണം ഉണ്ട് അവയൊക്കെ അതാത് രാജ്യങ്ങളുടെ സംസ്കാരവുമായി താദാത്മ്യം പ്രാപിക്കപ്പെട്ട രീതിയില് ആണ് നിലനിന്നിരുന്നതെങ്കിലും അന്ന് തൊട്ടു ഇന്നുവരെയുള്ള മിത്തുകള് അടിസ്ഥാനമാക്കി വ്യത്യസ്ത രാജ്യങ്ങളില് അവതരിപ്പിച്ചുവരുന്ന രാമായണ സംബന്ധിയായ കലാരൂപങ്ങള്ക്കെല്ലാം ഒന്നിലധികം പൊതുസമാനതകള് ഉണ്ട് എന്നത് വസ്തുതാപരമായി നിഷേധിക്കാന് ആര്ക്കും സാധിക്കില്ല. കേരളത്തിന്റെ പരിധികളില് നിന്നും ഈ കേന്ദ്രം ലോകത്തെമ്ബാടുമുള്ള സമാനമായ കലാരൂപങ്ങളെ അന്വേഷിക്കേണ്ടിയിരിക്കുന്നു, തെയ്യം പ്രതിനിധാനം ചെയ്യുന്ന അനുഷ്ഠാനത്തില് പ്രചോദനം ഉള്ക്കൊണ്ട് ലോകത്തില് എവിടെയൊക്കെ സമാന കലകള് ഉണ്ടായി എന്നും ഗവേഷണ നിരീക്ഷണം നടത്തി അവയെ അവയുടെ സ്വഭാവം പ്രകടനപരത എന്നിവയെ അടിസ്ഥാനമാക്കി അത്തരം കലാരൂപങ്ങള്ക്കു സംരക്ഷണം നല്കല് കലാകാരന്മാരെ പ്രോത്സാഹിപ്പിക്കാന് എന്നിവ ചെയ്യേണ്ടത് അനിവാര്യമാണ്. ഹെറിറ്റേജ് കലകള്, നാടോടി കലകള്, ഗോത്ര കലകള്, ചിത്രകലകള്, നൃത്തം, വാസ്തു ശാസ്ത്രം, കരകൗശല ഉല്പ്പനങ്ങള്, മെറ്റല് ക്രാഫ്റ്റ്, ബാംബൂ ക്രാഫ്റ്റ്, മാപ്പിള കലകള്, ക്രിസ്തീയ കലകള് എന്നിവ ഉള്പ്പെടുന്നതാണ് കലാ വിഭാഗം. വിദേശ വിനോദ സഞ്ചാരികളെയടക്കം കേരളത്തിലേക്ക് ആകര്ഷിക്കുകയാണ് കേന്ദ്രത്തിന്റെ ലക്ഷ്യം. കേരളത്തിലെ ഗോത്ര കലകള് കണ്ടെത്തി പ്രോത്സാഹിപ്പിക്കുന്നതിനും പരിപോഷിപ്പിക്കുന്നതിനും, വയനാട്ടിലും പാലക്കാട്ടും ഗ്ലോബല് ട്രൈബല് ക്രാഫ്റ്റ് വില്ലേജ് സ്ഥാപിക്കും. കേന്ദ്ര ട്രൈബല് വകുപ്പ് ട്രൈബ്സ് ഇന്ത്യ പദ്ധതിയില് ഉള്പ്പെടുത്തിയതാണിത്. വിവിധ സംസ്ഥാനങ്ങളിലെ ആദിമ നിവാസികള്, ഗോത്ര വര്ഗ്ഗക്കാര്, നാടോടികള് എന്നിവരുടെ കര കൗശല ഉല്പ്പനങ്ങള് പ്രദര്ശിപ്പിക്കാനും വില്പ്പന നടത്താനുമുള്ള സ്ഥിരം കേന്ദ്രമാണ് വിഭാവനം ചെയ്തിരിക്കുന്നത്. കരകൗശല ഉല്പ്പന്നങ്ങള് ഓണ്ലൈന് വഴി നടത്താന് ഉള്ള അനുമതിയും സ്ഥാപനത്തിന് ലഭിച്ചിട്ടുണ്ട്. എല്ലാ വര്ഷവും തലശ്ശേരിയില് ഗ്ലോബല് ഹെറിറ്റേജ് ഫെസ്റ്റിവല് സംഘടിപ്പിക്കുക എന്നതും പദ്ധതിയില് ഉണ്ട്. ഹെറിറ്റേജ് കലകള് പഠിക്കുവാനും അവയുടെ സര്ട്ടിഫിക്കറ്റ് കോഴ്സുകള് നല്കാനും അക്കാദമി പദ്ധതി ആരംഭിക്കും. മൊയാരത്തു ശങ്കരന്റെ പേരില് ഒരു ദേശിയ ചരിത്ര പൈതൃക ഗാലറി ചൊക്ലിയില് സ്ഥാപിക്കുന്നതിനായി സാംസ്ക്കാരിക വകുപ്പ് രണ്ടുകോടി രൂപ അനുവദിച്ചിരിക്കുന്നു. തയ്യാറാക്കിയത്: ശബ്ന ശശിധരന്